Kiired ja vihased: Tokyo Drift

:*Mitte segi ajada filmiga "[[Tokyo Drifter]]".*

**"Kiired ja vihased: Tokyo Drift"** (inglise keeles "*The Fast and the Furious: Tokyo Drift*") on 2006. aasta Ameerika Ühendriikide märulifilm. Selle lavastas Justin Lin ning kirjutas Chris Morgan. See on "Kiirete ja vihaste" sarja kolmas osa ning sisu poolest mitteseotud järg filmidele "Kiired ja vihased" (2001) ja "Kiired ja vihased 2" (2003). Sarja tegevustikus toimub "Tokyo Drift" pärast "Kiired ja vihased 6" (2013) ja enne "Kiired ja vihased 7" (2015). Filmi peaosas mängib Lucas Black Sean Boswelli, Tokyosse isa juurde kolinud autosõpra, kes koduneb linna driftijate seas.

"Kiirete ja vihaste" kolmanda osa valmistamisest teatati 2005. aasta suvel. Sellega sai alguse režissöör Lini, stsenarist Morgani, näitleja Sung Kangi ja helilooja Brian Tyleri pikk koostöö. Võtted toimusid 2005. aasta augustist novembrini Los Angeleses ja Tokyos. See on esimene "Kiirete ja vihaste" film, mille tegevus toimub ka väljaspool Ameerika Ühendriike.

"Kiired ja vihased: Tokyo Drift" esilinastus 2006. aasta suvel. Piletitulu 159 mln $ on sarja madalaim. Kriitikud kiitsid rallistseene, kuid kritiseerisid stsenaariumit ja näitlejatööd. Tagantjärele on fännid "Tokyo Drifti" rohkem austama hakanud ning mõnel pool peetakse seda sarja parimaks filmiks.

## Sisu
Filmi algus leiab aset Oro Valleys Arizonas. Klassivennad Sean Boswell ja Clay sõidavad pärast tunde võidu (vastavalt 1971. aasta Chevrolet Monte Carlo ja 2003. aasta Dodge Viperiga). Sõidu käigus rammivad nad teineteise autosid, Clay lõhub oma auto vastu betoonist kaevusilindrit, Sean võidab küll sõidu, kuid tema auto hävineb selle käigus. Clay rikkad vanemad päästavad ta vastutusest, kuid Sean on sunnitud korduvate rikkumiste tõttu kolima oma mereväelasest isa juurde, kes teenib parajasti Jaapanis.

Sean tutvub Tokyos samuti sõjaväelase poja Twinkiega, kes tutvustab talle driftimist. Sean ja Twinkie lähevad õhtul Twinkie Hulki-teemalise Volkswagen Touraniga autode kokkutulekule, kus Seanil tekib konflikt Takashi ehk Driftikuningaga (DK) viimase tüdruksõbra Neela pärast. Endine võidusõitja Han Lue laenab Seanile oma autot (Nissan Silvia S15) ning ta sõidab Takashiga võidu (Takashi sõidab Nissan 350Z-ga). Sean kaotab, ning Hani laenatud auto saab sõidu käigus kannatada. Sean jääb Hanile selle eest võlgu ning asub tema heaks tööle. 

Han hakkab Seanile drifimist õpetama ning avaldab, et keegi ei julge Takashile vastu astuda, kuna tema onu Kamata on yakuzas. Sean harjutab driftimist 2003. aasta Mitsubishi Lancer Evolutioniga ning tal õnnestub võita Takashi käsilast Morimotot. Han ja Sean saavad sõpradeks.

Sean kutsub Neela kohtingule ning saab talt teada, et kui Neela ema suri, elas ta Takashi vanaema hoole all. Takashi vihastab, ründab Seani järgmisel päeval ning käsib tal Neelast eemale hoida. Neela jätab selle peale Takashi maha ning kolib Seani ja Hani juurde.

Kamata pahandab Takashiga, kuna Han on nende tagant varastanud. Takashi ja Morimoto lähevad Hani, Seani ja Neela juurde, kuid viimastel õnnestub Twinkie abile põgenema pääseda. Takashi ja Morimoto asuvad neid jälitama, Morimoto satub avariisse ja hukkub. Hanil õnnestub neile aega võita ning Sean ja Neela saavad ära põgeneda. Tagaajamine lõppeb, kui Sean ja Neela satuvad samuti avariisse; samal ajal sõidab Hani 1994. aasta Mazda RX-7-le otsa 1992. aasta Mercedes-Benz W140, Hani auto plahvatab ja ta ilmselt hukkub. Takashi leiab hiljem Seani üles ning ähvardab teda püstoliga, kuid Seani isa sekkub ning tüli laheneb, kui Neela soostub Takashiga kaasa minema. Sean lepib oma isaga ära ning Twinkie annab Seanile raha, et ta saaks Kamatale Hani poolt varastatu tagasi maksta. Sean viib raha Kamatale ning teeb ettepaneku Takashiga võidu sõita tingimusel, et kaotaja lahkub linnast. Kamata nõustub ning Takashi valib sõiduks endale tuttava mäe. Sean tuunib koos Hani sõpradega oma isa romu 1967. aasta Ford Mustangi driftimiseks sobivaks.

Võidusõidul võtab Takashi esmalt initsiatiivi, kuid Sean on vahepeal driftima õppinud ning tal õnnestub järele jõuda. Meeleheitel Takashi proovib Seani rammida. Sean pidurdab järsult ning Takashi kukub autoga kaljult alla ja Sean võidab sõidu. Kamata peab oma sõnast kinni ning uuel Driftikuningal Seanil lubatakse linna jääda. Neela, Twinkie ja Sean on autode kokkutulekul, kui saabub Dominic Toretto oma 1970. aasta Plymouth Road Runneris ning kutsub Seani võidusõidule. Sean kõhkleb, kuid nõustub, kui kuuleb, et Han oli Dominicu jaoks pereliikme eest.

## Osades

* Lucas Black – Sean Boswell, autodest huvitatud noormees
* Bow Wow – Twinkie, Seani sõber Tokyos, kes tutvustab talle driftimist
* Sung Kang – Han Lue, DK äripartner ja Dominic Toretto vana sõber, kes õpetab Seanile driftimist
* Brian Tee – Takashi, Seani vaenlane, keda peetakse parimaks driftijaks
* Nathalie Kelley – Takashi tüdruksõber
* Sonny Chiba – Kamata, Takashi onu, yakuza boss
* Leonardo Nam – Morimoto, Takashi sõber
* Brian Goodman – leitnant Boswell, Seani isa
* Zachery Ty Bryan – Clay, Seani koolivend, kellega ta võidu sõidab
* Lynda Boyd – prl Boswell, Seani ema, kes saadab ta Tokyosse elama
* Jason Tobin – Earl, Hani automehaanikust sõber
* Keiko Kitagawa – Reiko, Earli automehaanikust sõbranna
* Nikki Griffin – Clay tüdruksõber, kes teeb ettepaneku enda peale võidu sõita
* Vin Diesel – Dominic Toretto

## Viited